Aħna determinati li nkomplu naħdmu flimkien u nikkoordinaw l-azzjoni tagħna biex nindirizzaw il-pandemija u l-konsegwenzi tagħha. Is-sitwazzjoni epidemjoloġika għadha serja, u l-varjanti l-ġodda joħolqu sfidi addizzjonali. Għalhekk irridu nżommu restrizzjonijiet stretti waqt li nżidu l-isforzi biex inħaffu l-forniment tal-vaċċini. Għalissa, l-ivvjaġġar mhux essenzjali jeħtieġ li jiġi ristrett. Aħna nilqgħu l-adozzjoni taż-żewġ rakkomandazzjonijiet tal-Kunsill dwar l-ivvjaġġar fl-UE u lejn l-UE, li skonthom jistgħu jiġu introdotti restrizzjonijiet f'konformità mal-prinċipji tal-proporzjonalità u tan-nondiskriminazzjoni u b'kont meħud tas-sitwazzjoni speċifika tal-komunitajiet transkonfinali. Il-fluss bla xkiel ta' oġġetti u servizzi fi ħdan is-Suq Uniku jrid jiġi żgurat, inkluż bl-użu tal-Korsiji Ħodor. Il-vaċċinazzjoni issa bdiet fl-Istati Membri tagħna kollha u l-istrateġija tagħna għall-vaċċini żgurat li l-Istati Membri kollha jkollhom aċċess għall-vaċċini. Minkejja dan, jeħtieġ li nħaffu b'mod urġenti l-awtorizzazzjoni, il-produzzjoni u d-distribuzzjoni tal-vaċċini, kif ukoll il-vaċċinazzjoni. Jeħtieġ ukoll li nsaħħu l-kapaċità tagħna ta' sorveljanza u ta' detezzjoni sabiex nidentifikaw il-varjanti malajr kemm jista' jkun sabiex tiġi kkontrollata l-imxija tagħhom, kif stabbilit fil-Komunikazzjoni tal-Kummissjoni dwar " L-Inkubatur HERA: Nantiċipaw flimkien it-theddida tal-varjanti tal-COVID-19 ". Aħna nappoġġaw l-isforzi addizzjonali mill-Kummissjoni biex taħdem mal-industrija u mal-Istati Membri biex iżżid il-kapaċità tal-produzzjoni attwali tal-vaċċini kif ukoll biex il-vaċċini jiġu aġġustati għall-varjanti l-ġodda kif meħtieġ. Nappoġġaw ukoll l-isforzi li għaddejjin tal-Kummissjoni biex tħaffef id-disponibbiltà tal-materja prima, tiffaċilita l-ftehimiet bejn il-manifatturi tul il-katini ta' provvista, tivvaluta l-faċilitajiet eżistenti sabiex tgħin fiż-żieda tal-produzzjoni fl-UE u tkompli l-isforzi ta' riċerka u żvilupp. Il-kumpanniji jridu jiżguraw il-prevedibbiltà tal-produzzjoni tal-vaċċini tagħhom u jirrispettaw l-iskadenzi kuntrattwali tal-kunsinna. It-trasparenza fir-rigward tal-isforzi ġenerali għandha tissaħħaħ. Aħna nappellaw biex titkompla l-ħidma fuq approċċ komuni għaċ-ċertifikati tal-vaċċinazzjoni u ser nerġgħu lura għal din il-kwistjoni. Naffermaw mill-ġdid is-solidarjetà tagħna ma' pajjiżi terzi u nissottolinjaw id-determinazzjoni tagħna li nintensifikaw ir-rispons globali tagħna għall-pandemija. Aħna nibqgħu impenjati li ntejbu l-aċċess għall-vaċċini għall-gruppi ta' prijorità fil-viċinat tagħna u lil hinn minnu, abbażi ta' prinċipji komuni, u li nappoġġaw approċċ globali permezz tal-Faċilità COVAX. Aħna nilqgħu l-ewwel pjanijiet ta' COVAX biex il-vaċċini jitqassmu lil 92 pajjiż b'introjtu baxx u medju. Nimpenjaw ruħna li nikkontribwixxu għas-sehem ġust tal-UE għall-finanzjament tal-ACT-A. Ser inkomplu nsegwu mill-qrib is-sitwazzjoni ġenerali u nieħdu azzjoni kif meħtieġ. Għalkemm il-kriżi tal-COVID-19 għadha m'għaddietx, wasal iż-żmien li nibdew insaħħu issa r-reżiljenza futura tagħna fil-qasam tas-saħħa. Aħna ser naħdmu biex intejbu l-koordinazzjoni tal-UE, f'konformità mal-kompetenzi tal-Unjoni skont it-Trattati, biex niżguraw prevenzjoni, tħejjija u rispons aħjar għal emerġenzi tas-saħħa futuri. Bħala prijorità, jeħtieġ li naħdmu biex niżguraw li l-UE jkollha l-mezzi biex tiżgura biżżejjed vaċċini u provvisti kritiċi għall-Istati Membri kollha tagħha, biex tappoġġa l-proċess kollu tal-iżvilupp ta' vaċċini u mediċini sikuri u effettivi inkluż permezz ta' investiment bikri fil-kapaċità ta' produzzjoni, u biex tagħmel l-aħjar użu mill-big data u t-teknoloġiji diġitali għar-riċerka medika u l-kura tas-saħħa. Il-ħidma fuq il-proposti tal-Unjoni tas-Saħħa u fuq l-Istrateġija Farmaċewtika, inkluż fir-rigward tal-aċċess għall-mediċini madwar l-Istati Membri, għandha titmexxa 'l quddiem ukoll. Nistiednu lill-Kummissjoni biex tippreżenta rapport sa Ġunju 2021 dwar it-tagħlimiet meħuda s'issa mill-pandemija tal-COVID-19. Ir-rapport għandu jindirizza wkoll il-kondiviżjoni tal-informazzjoni, il-koordinazzjoni, il-komunikazzjoni u l-akkwist pubbliku konġunt, kif ukoll kif għandha tiġi żgurata kapaċità ta' produzzjoni adegwata fl-UE u jinbnew riżervi strateġiċi, filwaqt li jiġu appoġġati d-diversifikazzjoni u r-reżiljenza tal-katini ta' provvista medika globali. Din il-ħidma għandha tiġi segwita fit-tieni semestru tal-2021. Il-kooperazzjoni multilaterali globali hija essenzjali biex jiġi indirizzat it-theddid attwali u futur għas-saħħa. Aħna impenjati li mmexxu 'l quddiem is-sigurtà tas-saħħa globali, inkluż billi nsaħħu l-Organizzazzjoni Dinjija tas-Saħħa u billi naħdmu lejn trattat internazzjonali dwar il-pandemiji fi ħdan il-qafas tagħha. F'dan il-kuntest nistennew b'interess is-Summit Globali tal-G20 dwar is-Saħħa f'Ruma. Nikkundannaw bil-qawwa l-attakk fuq delegazzjoni li kienet qed tivvjaġġa għal żjara fuq il-post marbuta mal-Programm Dinji tal-Ikel fil-Lvant tar-Repubblika Demokratika tal-Kongo. Nesprimu l-akbar mogħdrija lill-Italja u nagħtu l-kondoljanzi tagħna lill-familji tal-vittmi. Ara l-paġna tal-laqgħa